Verbruikers gaan meer vir hoender betaalVerbruikers kan hul vere regskud vir ŉ styging in die prys van pluimvee, het Rob Davies, minister van handel en nywerheid, Maandag bekend gemaak. Davies het die invoertariewe van pluimvee met ŉ gemiddeld van 8.75% verhoog en is van mening dat dié styging nodig is om die plaaslike produksie van hoender te vermeerder en om werkskepping in dié industrie te behou. “Jy gaan ŉ bietjie meer betaal vir die geroosterde hoender wat jy op jou etenstafel gaan opdis, maar so sal jy help dat daar werkskepping in Suid-Afrika plaasvind,” het Davies gesê. Davies het gesê die plaaslike industrie “bloei” en dat dié stap nodig is om die plaaslike pluimvee-industrie te ontwikkel. Davies het gesê die verhoging sal vir een jaar van krag wees om te sien of dit ŉ impak op die plaaslike industrie sal maak. Die tariefverhogings is onmiddellik van krag.